Karsten Nonbo (V), 2011-01-13:
Færdselssikkerhedskommissionen satte jo for nogle år siden nogle mål op for, at vi skulle under 300 dræbte om året.
Men jeg synes lige her ved nytårstide, at vi skulle have det glædelige budskab frem med, at vi er kommet under de 300 dræbte.
Det betyder jo ikke, at vi skal hvile på laurbærrene.
Det er sådan, at vi for et par år siden indførte obligatorisk konfiskation af køretøjer for dem, der var fløjtende ligeglade og kørte spirituskørsel i tide og utide.
Vi har samme type mennesker, som blot ikke har erhvervet kørekort, og som også er fløjtende ligeglade med, at de ikke har erhvervet kørekort.
Jeg tror egentlig, at mange af dem kører under mottoet, at når man ikke har erhvervet kørekort, så kan det heller ikke tages fra en.
Der har vi så den mulighed nu med det her lovforslag, at så kan vi da i det mindste tage deres køretøj.
Jeg synes, det er yderst velplaceret, at vi nu inddrager dem, som ikke har erhvervet kørekort, eller dem, som kører i frakendelsestiden, selv om de en dag måtte være taget i – det er måske tilfældigt – at køre ædru.
Dem får vi også fat i med det her lovforslag.
Så er der, og det skal jeg sige på foranledning af Dansk Folkepartis hr. Kim Christiansen, en skærpelse af sanktionerne over for dem, der kører narkokørsel.
Der var det sådan, at vi før som en blød opstart sagde, at vi lod det tælle som en promillegrænseovertrædelse.
Det var før 0,5, men nu svarer det til at køre spirituskørsel med 1,2 promille.
Man får altså en ubetinget frakendelse, når man kører narkokørsel, og ikke bare en betinget frakendelse.
Så er der endelig en konsekvensnedsættelse, altså en tilpasning til virkeligheden forstået på den måde, at da den kriminelle lavalder jo er sat ned fra 15 til 14 år, konsekvensretter vi, således at 14-årige nu kan få en bøde for at sidde i en bil uden sele.
Vi pålægger ikke længere føreren den pligt, som han havde før, til at påse, at den 14-årige har selen på.
Det gav jo før et klip i kørekortet, hvis man kørte rundt med en 14-årig, som ikke havde sele på, eller hvis han sad bag på motorcyklen uden styrthjem, så det er en ren konsekvensrettelse af det andet.
Her kan jeg ikke lade være med at fremhæve, at prisen for at køre og tale i håndholdt mobiltelefon altså bliver væsentlig højere.
Den var før 500 kr., og nu bliver den sat op til 1.500 kr.
Jeg tror, at der er ret mange færdselsdrab og færdselsulykker, som sker, på baggrund af at folk sidder og har deres koncentration alle andre steder end ud ad forruden.
Det er da klart, at der er nogle, der stiller på radioen, nogle roder i handskerummet, og nogle snakker med barnet bagi.
Dem kan vi komme efter med færdselslovens § 3, men der, hvor man direkte kan se, at her sidder de altså og koncentrerer sig om andet end at køre bil, er det jo bevismæssigt nemmere.
Da der er mulighed for at dømme dem, synes jeg, at vi skal gøre det, for som sagt, er det noget af det, jeg er bange for koster mange liv.
Nu har justitsministeren velvilligt sidste år set på, at vi får undersøgt de færdselsdrab lidt mere
til bunds i Havarikommissionen, og der tror jeg, at vi får syn for sagen, nemlig at der er mange, som taler i mobiltelefon og bliver skyld i uheld.
Man kan også læse i beskrivelsen af mange ulykker, at vedkommende kommer over i den modsatte side af vejbanen.
Det er altså ulykker, der sker – tror jeg – fordi man har kørt og talt i mobiltelefon, og så kommer man lige pludselig over i den modsatte side af vejbanen.
Derfor er jeg glad for den her skærpelse af straffen for at tale i håndholdt mobiltelefon.
Som man kan høre, er der jo støtte fra Venstre til det her lovforslag.